Endnu en gang vil flere store traktorer fylde bybilledet, når der igen demonstreres for folkestyret og grundloven. Denne gang er det på lørdag i Hjørring. Det er planen, at flere hundrede traktorer skal køre fra Stiholt på A.F. Heidemansvej omkring kl. 10.15. Herefter skal de fortsætte på en rute gennem Hjørring og ende ved Vendia Park, hvor der vil være taler. Det fortæller Poul Raunsmed, der er nyvalgt talsmand for initiativgruppen "Vendsyssel står sammen", som er arrangøren bag demonstrationen. Ifølge Poul Raunsmed er Fødevareminister Rasmus Prehn den første, som skal på talerstolen kl. 12.30. Herefter kommer også folketingsmedlemmerne Per Larsen (K) og Peder Hvelplund (EL) på, og dernæst Jeppe Søe, Niels Christensen (NB) og en repræsentant fra Bæredygtigt Landbrug. - Det glæder mig, at blandt andre fødevareministeren også kommer. Det er vigtigt for mig, at vi får flere indfaldsvinkler. Vi skal høre alle synspunkter rent politisk, så det ikke kun er den ene fløj, der kommer til orde, siger Poul Raunsmed. Første rute blev ikke godkendt Der var først planlagt en anden rute til traktorerne, men den godkendte brandvæsnet ikke, fordi de store køretøjer blokerede gaden i tilfælde af, at et redningskøretøj skulle fordi. Nu har initiativgruppen lagt en anden rute, som de har oplyst politiet, fortæller Poul Raunsmed. Ifølge Nordjyllands Politi har de modtaget underretningen om, at der på lørdag afholdes demonstration. - Politiet er i den forbindelse gået i gang med planlægningen heraf, skriver de til TV2 Nord. Også Arne Boelt (S), der er borgmester i Hjørring Kommune, har talt med initiativgruppen om demonstrationen. - Vi har ikke noget imod en demonstration, så længe den afholdes forsvarligt. Vi har i Hjørring Kommune været rigtig hårdt ramt af coronavirus, så det er vigtigt, at den afholdes forsvarligt, siger borgmesteren. Indtil nu er 117 traktorer tilmeldt demonstrationen, men arrangørende forventer at se flere hundrede. Se, hvordan det så ud under demonstrationen i Aalborg:

Referat:
På lørdag afholdes endnu en traktordemonstration i Hjørring. Ifølge arrangøren kommer blandt andre fødevareminister Rasmus Prehn og taler.